**Το κρητικό ζήτημα (1821-1905)**

*Η επανάσταση του 1821 στην Κρήτη καταπνίγηκε από δυνάμεις του ηγεμόνα της Αιγύπτου Μοχάμετ Άλι, που κράτησε υπό τον έλεγχό του το νησί έως το 1840. Τότε η Κρήτη τέθηκε ξανά υπό οθωμανική διοίκηση.*

**

**Τι ονομάστηκε κρητικό ζήτημα;**

**Οι προσπάθειες των Ελλήνων της Κρήτης, των ελεύθερων Ελλήνων και του ελληνικού κράτους για ένωση της Κρήτης με την Ελλάδα, καθώς και η εμπλοκή της Οθωμανικής αυτοκρατορίας και των Δυνάμεων σ’ αυτές ονομάστηκαν κρητικό ζήτημα.**

**ΕΞΕΛΙΞΕΙΣ:**

**Τι γνωρίζετε για την εξέγερση του 1866-69;**

**1.Στα 1866-1869 ξέσπασε η μεγάλη κρητική επανάσταση**, που, παρά τις αρχικές επιτυχίες της, **καταπνίγηκε**. Ιδιαίτερη στιγμή της υπήρξε **η ανατίναξη μιας ομάδας επαναστατών στη μονή Αρκαδίου (κοντά στο Ρέθυμνο).** Το ολοκαύτωμα της μονής Αρκαδίου (Νοέμβριος **1866**) προκάλεσε συγκίνηση τόσο στην Ελλάδα όσο και στην Ευρώπη.





**Τι ήταν ο Οργανικός νόμος και τι προέβλεπε;**

**2**.Λίγο αργότερα, ο σουλτάνος παραχώρησε τον **Οργανικό Νόμο (1868**), ένα είδος **τοπικού συντάγματος**, που προέβλεπε:

 -να προσλαμβάνονται και χριστιανοί υπάλληλοι στη διοίκηση

-να συμμετέχουν χριστιανοί αντιπρόσωποι στη Γενική Διοίκηση

-να είναι ισότιμες η τουρκική και η ελληνική γλώσσα και

-να συγκροτούνται μεικτά δικαστήρια (αποτελούμενα τόσο από χριστιανούς όσο και από μουσουλμάνους).

**Τι προέβλεπε η σύμβαση της Χαλέπας;**

**3.**Μετά από νέα μεγάλη επανάσταση, το 1878, ο σουλτάνος παραχώρησε τη σύμβαση της Χαλέπας (προάστιο των Χανίων). **Σύμφωνα με αυτή:**

**-** ο Γενικός Διοικητής θα μπορούσε να είναι και χριστιανός

-στη Γενική Διοίκηση θα πλειοψηφούσαν χριστιανοί.

 **Έτσι, θεσπίστηκε στην Κρήτη καθεστώς ημιαυτονομίας.**

*(Ωστόσο, μια νέα, αποτυχημένη επανάσταση, το 1889, έδωσε στην οθωμανική διοίκηση το πρόσχημα να καταργήσει τη σύμβαση της Χαλέπας.)*

**Ποιες ήταν οι εξελίξεις στην Κρήτη μετά τον πόλεμο του 1896-1897;**

**4.**Νέα επανάσταση στα 1896-1897 εξελίχθηκε σε ελληνοτουρκικό πόλεμο, στον οποίο η Ελλάδα ηττήθηκε.

 Μετά από παρέμβαση των Δυνάμεων, όμως, ο σουλτάνος αναγνώρισε τη δημιουργία της **αυτόνομης Κρητικής Πολιτείας** με **ύπατο αρμοστή (γενικό διοικητή**) **τον πρίγκιπα Γεώργιο**, δευτερότοκο γιο του βασιλιά της Ελλάδας Γεώργιου. **Yπουργός Δικαιοσύνης** της Κρητικής Πολιτείας διορίστηκε ένας νέος πολιτικός, ο **Ελευθέριος Βενιζέλος**.

**Τι γνωρίζετε για την επανάσταση στον Θέρισο;**

**5.**Η ολιγωρία, ωστόσο, του ύπατου αρμοστή στο ζήτημα της ένωσης με την Ελλάδα προκάλεσε την έκρηξη το **1905 νέας επανάστασης στο Θέρισο των Χανίων** με επικεφαλής τους Ελευθέριο Βενιζέλο, Κωνσταντίνο Φούμη και Κωνσταντίνο Μάνο, οι οποίοι κήρυξαν την ένωση της Κρήτης με την Ελλάδα. Ο Γεώργιος αντικαταστάθηκε στη θέση του αρμοστή από τον Αλέξανδρο Ζαΐμη.

Η άμεση, ωστόσο**, ανάμειξη των Δυνάμεων**, που επιθυμούσαν τη διατήρηση των ισορροπιών στην περιοχή, **απέτρεψε την ένωση της Κρήτης με την Ελλάδα**. Η οριστική διευθέτηση του κρητικού ζητήματος έμελλε να γίνει αργότερα.